Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestrini shakllantirish va yuritish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2021-yil 22-oktabrdagi PQ-5263-son “Normativ-huquqiy hujjatlar va ularning loyihalarini korrupsiyaga qarshi ekspertizadan o‘tkazishni yanada takomillashtirish chora-tadbirlari to‘g‘risida”gi qaroriga muvofiq buyuraman:
 1. Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestrini shakllantirish va yuritish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Ushbu Nizom O‘zbekiston Respublikasi Prezidentining 2021-yil 22-oktabrdagi PQ-5263-son “Normativ-huquqiy hujjatlar va ularning loyihalarini korrupsiyaga qarshi ekspertizadan o‘tkazishni yanada takomillashtirish chora-tadbirlari to‘g‘risida”gi qaroriga muvofiq Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestrini shakllantirish va yuritish tartibini belgilaydi.
 1. Mazkur Nizomda quyidagi asosiy tushunchalardan foydalaniladi:
 ilmiy ekspert — Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestriga kiritilgan ilmiy tashkilot yoki oliy ta’lim muassasasining vakili;
 mustaqil ekspert — Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestriga kiritilgan jismoniy shaxs;
 Qonunchilik hujjatlari va ularning loyihalarini korrupsiyaga qarshi ekspertizadan o‘tkazish bo‘yicha ekspertlar reyestri (bundan buyon matnda Ekspertlar reyestri deb yuritiladi) — O‘zbekiston Respublikasi Adliya vazirligi (bundan buyon matnda Adliya vazirligi deb yuritiladi) tomonidan yuritiladigan mustaqil va ilmiy ekspertlar haqidagi ma’lumotlar aks ettirilgan yagona ma’lumotlar bazasi.
 2. Ekspertlar reyestrini yuritish, unga tegishli ma’lumotlarni kiritish Adliya vazirligining Tartibga solish ta’sirini baholash boshqarmasi tomonidan amalga oshiriladi.
 3. Mustaqil va ilmiy ekspertlar to‘g‘risidagi ma’lumotlarning Ekspertlar reyestriga kiritilishi mustaqil va ilmiy ekspertlarning rasmiy tasdig‘i hisoblanadi hamda mustaqil va ilmiy ekspertlar to‘g‘risidagi ma’lumotlarni Ekspertlar reyestriga kiritish va bu haqida tegishli bildirishnoma berish orqali amalga oshiriladi.
 Ekspertlar reyestrini yuritish mustaqil va ilmiy ekspertlarning faoliyatiga aralashmagan holda amalga oshiriladi.
 4. Mustaqil va ilmiy ekspertlar to‘g‘risidagi ma’lumotlarni Ekspertlar reyestriga kiritish uchun to‘lov undirilmaydi.
 5. Mustaqil ekspertlarga quyidagi talablar qo‘yiladi:
 O‘zbekiston Respublikasi fuqarosi bo‘lish;
 oliy ma’lumotga ega bo‘lish;
 mutaxassisligi bo‘yicha kamida 5 yillik ish stajiga ega bo‘lish;
 korrupsiyaning oldini olish va unga qarshi kurashish sohasida bilim va ko‘nikmalarga ega bo‘lish.
 6. Ilmiy ekspertlarga quyidagi talablar qo‘yiladi:
 O‘zbekiston Respublikasi fuqarosi bo‘lish;
 oliy ma’lumotga ega bo‘lish;
 ilmiy tashkilot va (yoki) oliy ta’lim muassasasida faoliyat yuritayotgan hamda mutaxassisligi bo‘yicha kamida 5 yillik ish stajiga yoxud ilmiy darajaga va (yoki) ilmiy unvonga ega bo‘lish.
 7. Quyidagilar mustaqil va ilmiy ekspert bo‘lishi mumkin emas:
 davlat hokimiyati va boshqaruv organlari, mahalliy davlat hokimiyati organlari, huquqni muhofaza qiluvchi va nazorat qiluvchi organlarda ishlayotgan shaxs;
 muomala layoqati cheklangan yoki muomalaga layoqatsiz deb topilganligi to‘g‘risida sudning qonuniy kuchga kirgan hal qiluv qarori mavjud bo‘lgan shaxs;
 qasddan sodir etgan jinoyati uchun sudlanganlik holati tugallanmagan yoki sudlanganligi olib tashlanmagan shaxs;
 o‘ziga nisbatan surishtiruv, dastlabki tergov yoki sud muhokamasi yuritilayotgan shaxs.
 8. Mustaqil va ilmiy ekspertning faoliyati tadbirkorlik faoliyati hisoblanmaydi.
 9. Ariza beruvchi Ekspertlar reyestriga kiritish haqidagi ushbu Nizomning 1-ilovasiga muvofiq shakldagi arizani O‘zbekiston Respublikasi Adliya vazirligiga bevosita, pochta aloqasi yoki Adliya vazirligining rasmiy elektron pochta manzili orqali taqdim etadi. Arizaga quyidagi hujjatlar ilova qilinadi:
 mazkur Nizomning 2-ilovasiga muvofiq to‘ldirilgan so‘rovnoma;
 ilmiy daraja va (yoki) ilmiy unvonga egaligini tasdiqlovchi hujjat nusxasi;
 ilmiy tashkilot yoki oliy ta’lim muassasasining rozilik xati (ilmiy ekspertlar uchun).
 10. Mazkur nizomning 9-bandida nazarda tutilgan ariza va unga ilova qilinadigan hujjatlar Adliya vazirligiga bevosita taqdim etilgan taqdirda, mazkur hujjatlar vazirlik tomonidan qabul qilinadi hamda ularning qabul qilib olingan sanasi ko‘rsatilgan arizaning nusxasi, shu zahoti, Ariza beruvchiga beriladi. 
 11. Adliya vazirligi ariza beruvchilarning oliy ma’lumoti to‘g‘risidagi diplom ma’lumotlari hamda ish stajini tasdiqlovchi ma’lumotlarni mas’ul davlat organlari va tashkilotlaridan mustaqil ravishda “Elektron hukumat” tizimi idoralararo integratsiyalashuv platformasi orqali so‘rab oladi.
 12. Ariza beruvchi taqdim etilgan hujjatlarning ishonchliligi va qonunchilik hujjatlariga muvofiqligi uchun javobgar hisoblanadi.
 13. Adliya vazirligi mas’ul xodimi ariza kelib tushgan vaqtdan boshlab 15 (o‘n besh) kun ichida taqdim etilgan hujjatlarga asosan ariza beruvchining mazkur Nizom talablariga muvofiqligini o‘rganib chiqadi.
 Ariza beruvchi tomonidan taqdim etilgan hujjatlarda kamchiliklar aniqlanmagan hamda ariza beruvchi ko‘rsatib o‘tilgan talablarga muvofiq bo‘lgan taqdirda, u Ekspertlar reyestriga kiritiladi va tegishli reyestr raqami beriladi. Ekspertlar reyestriga kiritish O‘zbekiston Respublikasi adliya vazirining buyrug‘i bilan rasmiylashtiriladi.
 Adliya vazirligi ariza beruvchiga Ekspertlar reyestriga kiritilganligi to‘g‘risida bildirishnoma yuboradi. Bildirishnoma ariza beruvchi Ekspertlar reyestriga kiritilgan vaqtdan boshlab 1 (bir) ish kuni ichida yuborilishi va unda mustaqil yoki ilmiy ekspertning reyestr raqami ko‘rsatilishi shart.
 14. Adliya vazirligi ariza beruvchi tomonidan taqdim etilgan hujjatlar tegishli ravishda rasmiylashtirilmagan holda taqdim etilganda yoki hujjatlar to‘liq taqdim etilmaganda yoxud ariza beruvchi mazkur Nizomning 5 — 7-bandlari talablariga muvofiq bo‘lmaganda Ekspertlar reyestriga kiritishni rad etadi va Ekspertlar reyestriga kiritish rad etilgan vaqtdan boshlab 3 (uch) ish kuni ichida ariza beruvchiga rad etish asoslarini ko‘rsatgan holda bildirishnoma yuboradi.
 15. Ariza beruvchi bildirishnomani olgan kundan boshlab Ekspertlar reyestriga kiritishni rad etishga asos bo‘lgan holatlarni bartaraf etgan holda 30 (o‘ttiz) kun ichida takroran murojaat etganda, Adliya vazirligi murojaat kelib tushgan vaqtdan boshlab 5 (besh) ish kuni ichida ariza beruvchini ekspertlar reyestriga kiritishni ta’minlaydi.
 16. Mustaqil va ilmiy ekspertlar reyestrga kiritilgan kundan boshlab o‘z faoliyatini amalga oshirish huquqiga ega bo‘ladi.
 17. Ekspertlar reyestri mazkur Nizomning 3-ilovasiga muvofiq elektron shaklda yuritiladi.
 18. Ekspertlar reyestrida mustaqil va ilmiy ekspertlar to‘g‘risidagi quyidagi ma’lumotlar ko‘rsatiladi:
 mustaqil va ilmiy ekspertga berilgan reyestr raqami;
 Ekspertlar reyestriga kiritilgan sana;
 mustaqil va ilmiy ekspertning familiyasi, ismi, otasining ismi;
 mustaqil va ilmiy ekspertning yashash manzili, telefon raqami, elektron pochta manzili (mustaqil va ilmiy ekspertning roziligi asosida);
 mustaqil va ilmiy ekspertning mutaxassisligi, ma’lumotini tasdiqlovchi hujjat rekvizitlari;
 mutaxassisligi bo‘yicha ish faoliyatiga oid ma’lumotlar;
 ilmiy daraja yoki (va) unvonga oid ma’lumotlar;
 Ekspertlar reyestridan chiqarilgan sana va chiqarish sabablari.
 19. Mustaqil va ilmiy ekspertlar Ekspertlar reyestridagi ma’lumotlari o‘zgargan hollarda mazkur ma’lumotlar o‘zgargan kundan boshlab 3 (uch) ish kuni ichida Adliya vazirligiga xabarnoma yuborishi shart.
 Adliya vazirligi mazkur xabarnoma kelib tushgan vaqtdan boshlab 2 (ikki) ish kuni ichida Ekspertlar reyestriga tegishli o‘zgartirishlarni kiritadi.
 20. Mustaqil yoki ilmiy ekspertning faoliyati uning asoslantirilgan sabablarga ko‘ra murojaatida ko‘rsatilgan muddatga, lekin, 6 oydan ko‘p bo‘lmagan muddatga to‘xtatib turilishi mumkin.
 Mustaqil yoki ilmiy ekspert faoliyatini vaqtincha to‘xtatish haqidagi murojaatida ko‘rsatilgan muddat tugamasdan turib ham faoliyatini davom ettirish haqida murojaat qilishga haqli.
 21. Mustaqil yoki ilmiy ekspertning faoliyati vaqtincha to‘xtatilganda ular Ekspertlar reyestridan chiqarilmaydi, faoliyati vaqtinchalik to‘xtatilganligi holati Ekspertlar reyestrida qayd etiladi.
 22. Mustaqil yoki ilmiy ekspert faoliyati vaqtincha to‘xtatilgan kundan boshlab ko‘pi bilan 6 oy ichida Adliya vazirligiga faoliyatini davom ettirish haqida murojaat qilishi lozim.
 Mustaqil yoki ilmiy ekspert faoliyati vaqtincha to‘xtatilgan kundan boshlab 6 oy davomida faoliyatini davom ettirish haqida murojaat etmagan taqdirda Ekspertlar reyestridan chiqariladi.
 23. Mustaqil yoki ilmiy ekspert quyidagi hollarda Ekspertlar reyestridan chiqariladi:
 Ekspertlar reyestridan chiqarish to‘g‘risida ariza bilan murojaat qilganda;
 vafot etganda;
 xorijda doimiy yashash uchun O‘zbekiston Respublikasidan chiqib ketganda;
 ilmiy tashkilot yoki oliy ta’lim muassasasi ilmiy ekspertni Ekspertlar reyestridan chiqarish to‘g‘risida murojaat qilganda;
 mustaqil yoki ilmiy ekspert faoliyati vaqtincha to‘xtatilgan kundan boshlab 6 oy davomida faoliyatini davom ettirish haqida murojaat etmaganda;
 mustaqil yoki ilmiy ekspert oxirgi 6 oy davomida normativ-huquqiy hujjat yoki ular loyihalarining korrupsiyaga qarshi ekspertizadan o‘tkazish natijalari bo‘yicha tuzilgan cheklist yoki xulosani davlat organlari va tashkilotlariga taqdim etmaganda;
 mazkur Nizomning 7-bandida nazarda tutilgan holatlardan biri yuzaga kelganda.
 24. Mustaqil yoki ilmiy ekspertning faoliyatini vaqtincha to‘xtatish hamda ularni Ekspertlar reyestridan chiqarish O‘zbekiston Respublikasi adliya vazirining buyrug‘i bilan rasmiylashtiriladi va sabablari Ekspertlar reyestrida qayd etiladi.
 25. Ekspertlar reyestriga kiritilgan ma’lumotlar Adliya vazirligining rasmiy veb-saytida e’lon qilinadi va undan barcha foydalanishi uchun ochiq bo‘ladi.
 26. Manfaatdor tomonlar Ekspertlar reyestriga kiritish rad etilganligi, undan chiqarilganligidan norozi bo‘lsa, belgilangan tartibda sudga ariza bilan murojaat qilishi mumkin.
 27. Mustaqil va ilmiy ekspertlar normativ-huquqiy hujjatlar va ular loyihalarining korrupsiyaga qarshi ekspertizasini amalga oshirish holati bo‘yicha har 6 oyda kamida bir marta Adliya vazirligiga 4-ilovaga muvofiq elektron shaklda hisobot taqdim etadi.
 28. Ushbu Nizom O‘zbekiston Respublikasi Korrupsiyaga qarshi kurashish agentligi bilan kelishilgan.